২০১৫ ক্রিকেট বিশ্বকাপ
আইসিসি’র নিয়ম অনুযায়ী ১০-পূর্ণাঙ্গ সদস্য স্বয়ংক্রিয়ভাবে প্রতিযোগিতায় অংশগ্রহণের সুযোগ পাবে। ২০১১ সালের বিশ্বকাপের পরপরই সিদ্ধান্ত নেয়া হয় যে, কেবলমাত্র পূর্ণাঙ্গ সদস্যদের মধ্যেই এ সুযোগ সীমাবদ্ধ থাকবে। এরফলে সহযোগী সদস্য দেশগুলো তীব্রভাবে আপত্তি জানায়। বিশেষ করে ২০০৭ ও ২০১১ সালের বিশ্বকাপে ভাল ফলাফল অর্জনকারী আয়ারল্যান্ড বেশ সোচ্চার হয়। আইসিসি ক্রিকেট কমিটির যোগ্যতা মানদণ্ড বিভাগ এ বিষয়ে তাদের সমর্থন ব্যক্ত করে। জুন, ২০১১ সালে আইসিসি তাদের পরিকল্পনা পূর্বাবস্থায় নিয়ে যায় ও ২০১৫ সালের বিশ্বকাপে ১৪-দলের অংশগ্রহণে অনুষ্ঠিত হবে বলে জানায়। তন্মধ্যে ৪টি সহযোগী অথবা অনুমোদন লাভকারী সদস্য দেশ অংশ নিতে পারবে।
ক্রিকেট বিশ্বকাপের শতরানের তালিকা
ক্রিকেট খেলায় একজন খেলোয়াড় একটি ইনিংসে যখন একশত বা ততোধিক রান সংগ্রহ করে, তখন ক্রিকেটের পরিভাষায় তা সেঞ্চুরি বা শতরান নামে আখ্যায়িত করা হয়। একদিনের আন্তর্জাতিক ক্রিকেটের আন্তর্জাতিক চ্যাম্পিয়নশীপ হচ্ছে ক্রিকেট বিশ্বকাপ। প্রধান পরিচালনাকারী সংস্থা আন্তর্জাতিক ক্রিকেট কাউন্সিল (আইসিসি) ক্রিকেটের এ সর্ববৃহৎ প্রতিযোগিতার আয়োজন করে। প্রতি চার বছর অন্তর ক্রিকেট বিশ্বকাপ অনুষ্ঠিত হয়ে থাকে। সর্বশেষ ২০১৫ সালের ক্রিকেট বিশ্বকাপ পর্যন্ত ১৫টি দেশের খেলোয়াড়গণ সর্বমোট ১৬৩টি সেঞ্চুরি করেন। একদিনের আন্তর্জাতিকের মর্যাদাপ্রাপ্ত সকল দলই সেঞ্চুরি করেছে। এছাড়াও অস্থায়ীভাবে ওডিআই মর্যাদার অধিকারী ৫টি দলের খেলোয়াড়ও সেঞ্চুরি করেছেন। অস্ট্রেলিয়া ও ভারত দল যৌথভাবে ২৫ সেঞ্চুরি করে শীর্ষস্থানে রয়েছে।